GREEK SUPREME COURT DECISION

Decision ID: 593/2024
Decision Number: 593
Decision Year: 2024
Department: Ποινικό (ΣΤ)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ ΣΤ' Ποινικό Τμήμα Συγκροτήθηκε από τους Δικαστές: Ελένη Κατσούλη, Αντιπρόεδρο του Αρείου Πάγου, Γεωργία Κατσιμαγκλή, Ελένη Μπερτσιά, Παναγιώτα Πασσίση και Λεωνίδα Χατζησταύρου - Εισηγητή, Αρεοπαγίτες. Συνήλθε σε δημόσια συνεδρίαση στο Κατάστημα του στις 5 Μαρτίου 2024, με την παρουσία του Αντεισαγγελέως του Αρείου Πάγου Βασιλείου Παππαδά, (γιατί κωλύεται η Εισαγγελέας) και του Γραμματέως Χαράλαμπου Αθανασίου, για να δικάσει τις αιτήσεις των αναιρεσειόντων - κατηγορουμένων 1. Π. Μ. του Σ. και 2. Χ. Μ. του Σ., κατοίκων ..., που εκπροσωπήθηκαν από τον πληρεξούσιο δικηγόρο τους Κωνσταντίνο Κοσμάτο, για αναίρεση της υπ' αριθμ. 574/2023 αποφάσεως του Τριμελούς Εφετείου Πλημμελημάτων Θράκης. Το Τριμελές Εφετείο Πλημμελημάτων Θράκης, με την ως άνω απόφασή του διέταξε όσα λεπτομερώς αναφέρονται σ' αυτή, και οι αναιρεσείοντες - κατηγορούμενοι, ζητούν την αναίρεση της αποφάσεως αυτής για τους λόγους που αναφέρονται στις υπ' αριθμ. 31/19-12-2023 και 32/19-12-2023, αντίστοιχα, που καταχωρίστηκε στο οικείο πινάκιο με αριθμό 4/2024. Αφού άκουσε Τον Αντεισαγγελέα ο οποίος πρότεινε να αναιρεθεί η προσβαλλόμενη απόφαση και να παύσει οριστικά η ποινική δίωξη κατά των κατηγορουμένων λόγω παραγραφής και τον πληρεξούσιο δικηγόρο των αναιρεσειόντων, που ζήτησε όσα αναφέρονται στα σχετικά πρακτικά.

Judges: Ελένη Κατσούλη, Γεωργία Κατσιμαγκλή, Ελένη Μπερτσιά, Παναγιώτα Πασσίση, Λεωνίδα Χατζησταύρου -

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ ΣΤ' Ποινικό Τμήμα Συγκροτήθηκε από τους Δικαστές: Ελένη Κατσούλη, Αντιπρόεδρο του Αρείου Πάγου, Γεωργία Κατσιμαγκλή, Ελένη Μπερτσιά, Παναγιώτα Πασσίση και Λεωνίδα Χατζησταύρου - Εισηγητή, Αρεοπαγίτες. Συνήλθε σε δημόσια συνεδρίαση στο Κατάστημα του στις 5 Μαρτίου 2024, με την παρουσία του Αντεισαγγελέως του Αρείου Πάγου Βασιλείου Παππαδά, (γιατί κωλύεται η Εισαγγελέας) και του Γραμματέως Χαράλαμπου Αθανασίου, για να δικάσει τις αιτήσεις των αναιρεσειόντων - κατηγορουμένων 1. Π. Μ. του Σ. και 2. Χ. Μ. του Σ., κατοίκων ..., που εκπροσωπήθηκαν από τον πληρεξούσιο δικηγόρο τους Κωνσταντίνο Κοσμάτο, για αναίρεση της υπ' αριθμ. 574/2023 αποφάσεως του Τριμελούς Εφετείου Πλημμελημάτων Θράκης. Το Τριμελές Εφετείο Πλημμελημάτων Θράκης, με την ως άνω απόφασή του διέταξε όσα λεπτομερώς αναφέρονται σ' αυτή, και οι αναιρεσείοντες - κατηγορούμενοι, ζητούν την αναίρεση της αποφάσεως αυτής για τους λόγους που αναφέρονται στις υπ' αριθμ. 31/19-12-2023 και 32/19-12-2023, αντίστοιχα, που καταχωρίστηκε στο οικείο πινάκιο με αριθμό 4/2024. Αφού άκουσε Τον Αντεισαγγελέα ο οποίος πρότεινε να αναιρεθεί η προσβαλλόμενη απόφαση και να παύσει οριστικά η ποινική δίωξη κατά των κατηγορουμένων λόγω παραγραφής και τον πληρεξούσιο δικηγόρο των αναιρεσειόντων, που ζήτησε όσα αναφέρονται στα σχετικά πρακτικά.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Οι υπό κρίση, με αριθμούς 31 και 32/2023 αιτήσεις των αναιρεσειόντων, Π. Μ. του Σ. και Χ. Μ. του Σ., κατοίκων ..., με δηλώσεις τους ενώπιον της γραμματέως του Εφετείου Θράκης, στις 19-12-2023, για αναίρεση της υπ` αριθμ. 574/5-9-2023 απόφασης του Τριμελούς Εφετείου Θράκης, ασκήθηκαν νομότυπα και εμπρόθεσμα (άρθρα 464, 466 παρ. 1, 473 παρ. 2, 3, 474 παρ. 1, 4, 504 παρ. 1 και 505 ΚΠΔ). Είναι, συνεπώς, αυτές τυπικά δεκτές και πρέπει να ερευνηθούν περαιτέρω κατ' ουσίαν. Σύμφωνα με τις διατάξεις του άρθρου 25 παρ. 1 του ν. 1882/1990, όπως αυτές τροποποιήθηκαν και συμπληρώθηκαν με τα άρθρα 18 παρ. 2 και 28 παρ. 2 - 4 του ν. 2948/2001, 34 του ν. 3016/2002, 34 παρ. 1 του ν. 3220/2004, 3 παρ. 1 του ν. 3943/2011, 20 του ν. 4321/2015 και 8 του ν. 4337/2015, "1. Όποιος δεν καταβάλλει τα βεβαιωμένα στη Φορολογική Διοίκηση χρέη προς το Δημόσιο, τα νομικά πρόσωπα δημοσίου δικαίου, τις επιχειρήσεις και τους οργανισμούς του ευρύτερου δημόσιου τομέα για χρονικό διάστημα μεγαλύτερο των τεσσάρων (4) μηνών τιμωρείται με ποινή φυλάκισης: α) Ενός (1) τουλάχιστον έτους, εφόσον το συνολικό χρέος από κάθε αιτία, συμπεριλαμβανομένων των κάθε είδους τόκων ή προσαυξήσεων και λοιπών επιβαρύνσεων μέχρι την ημερομηνία σύνταξης του πίνακα χρεών, υπερβαίνει το ποσό των εκατό χιλιάδων (100.000) ευρώ. β) Τριών (3) τουλάχιστον ετών, εφόσον το συνολικό χρέος, σύμφωνα με τα οριζόμενα στην ανωτέρω περίπτωση α`, υπερβαίνει το ποσό των διακοσίων χιλιάδων (200.000) ευρώ. Η ποινική δίωξη ασκείται ύστερα από αίτηση του Προϊσταμένου της Δ.Ο.Υ. ή των Ελεγκτικών Κέντρων ή του Τελωνείου προς τον Εισαγγελέα Πρωτοδικών της έδρας τους, που συνοδεύεται υποχρεωτικά από πίνακα χρεών, συμπεριλαμβανομένων των κάθε είδους τόκων ή προσαυξήσεων και λοιπών επιβαρύνσεων ...". Κατά τη σαφή διατύπωση του ανωτέρω άρθρου 25 του ν. 1882/1990, για κάθε πίνακα χρεών, ο οποίος υποβάλλεται στον εισαγγελέα με την αίτηση του προϊσταμένου της Δ.Ο.Υ., ασκείται ξεχωριστή ποινική δίωξη, που περιλαμβάνει, ως μία πράξη, τη μη καταβολή του αναφερόμενου στον πίνακα συνολικού χρέους, το οποίο είναι δυνατόν να προέρχεται από οποιαδήποτε αιτία, χωρίς διάκριση πλέον και επιρροή, ανάλογα με το ύψος και την προέλευση του κάθε επιμέρους χρέους του πίνακα. Δεν πρόκειται, δηλαδή, λόγω της μη καταβολής καθενός χρέους του πίνακα, για κατ` εξακολούθηση έγκλημα, ήτοι για περισσότερες πράξεις τελεσθείσες με ενότητα δόλου, αλλά ο νόμος κυριαρχικά θεωρεί πλέον ότι τα μη καταβληθέντα και περιεχόμενα σε κάθε πίνακα χρέη συνιστούν ένα και μόνο έγκλημα, της μη καταβολής του αθροίσματος των χρεών του πίνακα και μάλιστα με χρόνο τέλεσης τη συμπλήρωση τετραμήνου από τον χρόνο ταμειακής βεβαίωσης αυτών, αφότου και αρχίζει ο χρόνος της παραγραφής του αδικήματος. Με τη ρύθμιση αυτή, η καθυστέρηση καταβολής χρεών προς το Δημόσιο και τα λοιπά νομικά πρόσωπα, που αναφέρονται στο ανωτέρω άρθρο, αποκτά τη μορφή ενός εν δυνάμει ιδιότυπου αθροιστικού εγκλήματος, αφού θεμελιώνεται πλέον ποινική ευθύνη στην περίπτωση κατά την οποία το μη καταβληθέν ποσό ξεπερνά το ελάχιστο όριο [ήδη των εκατό χιλιάδων ευρώ (100.000 ευρώ)], χωρίς, όμως, τη συνδρομή του στοιχείου της καθ` έξη ή κατ` επάγγελμα τέλεσης στη νομοτυπική μορφή, που χαρακτηρίζει τα αθροιστικά εγκλήματα, γι` αυτό και γίνεται λόγος για ιδιότυπο αθροιστικό έγκλημα (ΑΠ 818/2020). Από όσα προαναφέρθηκαν, παρέπεται: 1) ότι, αφού πρόκειται για έγκλημα, που τελείται εφάπαξ και όχι εξακολουθητικά, κατά λογική και νομική αναγκαιότητα, ως χρόνος τέλεσης αυτού νοείται η συμπλήρωση τετραμήνου από τον χρόνο ταμειακής βεβαίωσης (από και με την οποία η σχετική αξίωση γίνεται ληξιπρόθεσμη) του μερικότερου χρέους με τη χρονικά εγγύτερη ταμειακή βεβαίωση προς τη σύνταξη του συνοδεύοντος την αίτηση για άσκηση της ποινικής δίωξης οικείου πίνακα χρεών. Ο χρόνος αυτός καλύπτει και τους αντίστοιχους χρόνους των υπόλοιπων, εχόντων προγενέστερες ταμειακές βεβαιώσεις, χρεών, τα οποία, κατά την έννοια του νόμου, συσσωματώνονται σε ένα και μόνο αθροιστικό χρέος. Και 2) ότι τα στοιχεία της αντικειμενικής υπόστασης του σχετικού εγκλήματος είναι: α) η μη καταβολή των βεβαιωμένων στις αρμόδιες Δ.Ο.Υ. ή στα τελωνεία χρεών προς το Δημόσιο και τα λοιπά αναφερόμενα πρόσωπα του ευρύτερου δημόσιου τομέα από οποιαδήποτε αιτία, β) η παρέλευση τετραμήνου από τον χρόνο που έπρεπε το χρέος να καταβληθεί και γ) το συνολικό άθροισμα των μερικότερων χρεών, με κάθε είδους τόκους και προσαυξήσεις, κατά τον χρόνο σύνταξης του οικείου πίνακα χρεών, να υπερβαίνει το οριζόμενο από τον νόμο χρηματικό ποσό, με τις διακρίσεις και κλιμακώσεις που προαναφέρθηκαν, ενώ, για την πλήρωση της υποκειμενικής υπόστασης του εν λόγω εγκλήματος απαιτείται δόλος (πρόθεση) με την έννοια του άρθρου 27 παρ. 1 του ΠΚ, ο οποίος πρέπει να καλύπτει όλα τα στοιχεία της αντικειμενικής υπόστασης του εγκλήματος, αφού δεν καθορίζεται στην οικεία διάταξη άλλη μορφή υπαιτιότητας (άμεσος ή υπερχειλής δόλος). Έτσι, κρίσιμα στοιχεία θεμελίωσης του σχετικού εγκλήματος, που πρέπει να προσδιορίζονται στην καταδικαστική απόφαση, για να υπάρχει η απαιτούμενη ειδική και εμπεριστατωμένη αιτιολογία, είναι: α) η αρμόδια αρχή που βεβαίωσε το χρέος, β) το ύψος του χρέους, γ) ο τρόπος πληρωμής του, δ) ο ακριβής χρόνος καταβολής του χρέους και ε) η μη πληρωμή του ενιαιοποιημένου χρέους, κατά τη λήξη του τετραμήνου από τον χρόνο που αυτό έπρεπε να καταβληθεί, οπότε προσδιορίζεται έμμεσα και ο χρόνος τέλεσης της πράξης. Εξάλλου, ως χρόνος βεβαίωσης του χρέους νοείται ο χρόνος της υπό ευρεία έννοια βεβαίωσης, με την οποία προσδιορίζεται η σχετική χρηματική οφειλή (ως προς το είδος, το ποσό και το υποκείμενό της) και εγγράφεται από τον προϊστάμενο της Δ.Ο.Υ. ή από άλλο αρμόδιο όργανο στους τηρούμενους καταλόγους (φορολογικούς κ.λπ.). Αυτή, δηλαδή η πράξη καταλογισμού χρηματικού ποσού, συνιστά την ατομική διοικητική πράξη και τον εκτελεστό νόμιμο τίτλο σε βάρος του οφειλέτη. Ως χρόνος καταβολής του χρέους νοείται, όμως, ο χρόνος της υπό στενή έννοια (ταμειακής) βεβαίωσής του, με την οποία αυτό καταγράφεται στο βιβλίο εισπρακτέων εσόδων και εμφανίζεται ως δημόσιο έσοδο, κατά την έννοια του άρθρου 1 του Κ.Ε.Δ.Ε., καθιστώντας (κατά κανόνα) ταμειακά ληξιπρόθεσμη τη σχετική απαίτηση και εφικτή την κίνηση της εκτελεστικής διαδικασίας, με την αποστολή ατομικής ειδοποίησης στον αναγραφόμενο οφειλέτη για την αναγκαστική είσπραξη της εκτελούμενης χρηματικής αξίωσης από αυτόν και από όσους τυχόν συνευθύνονται με αυτόν για το βεβαιωμένο χρέος (ΑΠ 1257/2022, ΑΠ 565/2022, ΑΠ 705/2020). Περαιτέρω, σύμφωνα με τις διατάξεις των άρθρων 111, 112 και 113 του ΠΚ, το αξιόποινο εξαλείφεται με την παραγραφή, η οποία, προκειμένου για πλημμελήματα, είναι πέντε έτη και αρχίζει από τότε που τελέστηκε η αξιόποινη πράξη, η δε προθεσμία αναστέλλεται για όσο χρόνο διαρκεί η κύρια διαδικασία και έως ότου γίνει αμετάκλητη η καταδικαστική απόφαση, πάντως, όμως, όχι πέραν των τριών ετών για τα πλημμελήματα. Εξάλλου, με τη διάταξη του άρθρου 510 παρ. 1 στοιχ. Θ' του ΚΠΔ, θεσπίζεται ως λόγος αναίρεσης της απόφασης και η υπέρβαση εξουσίας, η οποία υπάρχει όταν το δικαστήριο άσκησε δικαιοδοσία που δεν του δίδει ο νόμος. Η υπέρβαση εξουσίας εμφανίζεται με τη θετική και την αρνητική μορφή. Θετική υπέρβαση εξουσίας υπάρχει όταν το δικαστήριο της ουσίας αποφασίζει για ζήτημα, το οποίο δεν υπάγεται στη δικαιοδοσία του, ενώ αρνητική υπέρβαση εξουσίας υπάρχει όταν το δικαστήριο της ουσίας παραλείπει να αποφασίσει για ζήτημα, για το οποίο έχει υποχρέωση στα πλαίσια της δικαιοδοσίας του (ΑΠ 262/2021). Υπέρβαση εξουσίας, που εμπίπτει στη δεύτερη περίπτωση, υπάρχει και όταν το δικαστήριο, καίτοι συνέτρεχε νόμιμη περίπτωση και όφειλε να παύσει οριστικά την ποινική δίωξη, προχώρησε στην ουσιαστική διερεύνηση της υπόθεσης και καταδίκασε τον κατηγορούμενο σε ποινή (ΑΠ 1699/2022, 1580/2019). Στην προκείμενη περίπτωση, το Τριμελές Εφετείο Θράκης, με την προαναφερόμενη υπ` αριθμ. 574/5-9-2023 απόφασή του, αφού εκτίμησε και αξιολόγησε τα αναφερόμενα, ως προς το είδος τους, αποδεικτικά μέσα (αναγνωσθείσα πρωτόδικη απόφαση, αναγνωσθέντα έγγραφα, κατάθεση μάρτυρος), δέχτηκε, κατά την αναιρετικώς ανέλεγκτη περί τα πράγματα κρίση του, ότι, σε σχέση με τους αναιρεσείοντες, αποδείχθηκαν τα ακόλουθα: "...Όσον αφορά όμως την υπ' αριθμ. 46/8.8.2014 καταλογιστική πράξη του Τελωνείου Καβάλας, δυνάμει της οποίας είχε βεβαιωθεί στην ΔΟΥ Καβάλας σε βάρος τους, ως χρέη υπέρ του Δημοσίου, συνολικό χρηματικό ποσό 1.734.099,29 ευρώ, το οποίο κατέστη ληξιπρόθεσμο την 31.10.2014 και απαιτητό, πρέπει να κηρυχθούν ένοχοι αμφότεροι οι κατηγορούμενοι καθόσον αποδείχθηκε ότι τέλεσαν την αξιόποινη πράξη για την οποία κατηγορούνται. Συγκεκριμένα αποδείχθηκε ότι οι κατηγορούμενοι στην Καβάλα, την 01-03-2015, ενεργώντας από κοινού, με πρόθεση δεν κατέβαλαν τα βεβαιωμένα στη Φορολογική Διοίκηση χρέη προς το Δημόσιο, για χρονικό διάστημα μεγαλύτερο των τεσσάρων (4) μηνών, εφόσον το συνολικό χρέος από κάθε αιτία, συμπεριλαμβανομένων των κάθε είδους τόκων ή προσαυξήσεων και λοιπών επιβαρύνσεων μέχρι την ημερομηνία σύνταξης του πίνακα χρεών, υπερέβαινε το ποσό των διακοσίων χιλιάδων (200.000,00) ευρώ και συγκεκριμένα, ενεργώντας από κοινού, ως νόμιμοι εκπρόσωποι της ετερόρρυθμης εταιρίας με την επωνυμία "... Ε.Ε.", με έδρα τις ... και κηρυχθέντες αλληλεγγύως και εις ολόκληρον συνυπεύθυνοι καταβολής του συνολικά καταλογισθέντος ποσού, το οποίο δυνάμει της με αριθ. 46/08.08.2014 καταλογιστικής πράξης του Τελωνείου Καβάλας, που τους επιδόθηκε νομίμως την 01.09.2014, είχε βεβαιωθεί στη Δ.Ο.Υ. Καβάλας σε βάρος τους, ως χρέη υπέρ του Δημοσίου, συνολικού χρηματικού ποσού 1.734.099,29 ευρώ, συμπεριλαμβανομένων των κάθε είδους τόκων και προσαυξήσεων, που κατέστησαν ληξιπρόθεσμα την 31.10.2014, καθυστέρησαν να τα καταβάλλουν στο Δημόσιο για χρονικό διάστημα μεγαλύτερο των τεσσάρων μηνών, από τη μέρα που αντίστοιχα το κάθε χρέος κατέστη ληξιπρόθεσμο και απαιτητό, όπως οι ημερομηνίες αυτές και τα αντίστοιχα ποσά αναλύονται στον παρακάτω πίνακα χρεών, που συνέταξε το Τελωνείο Καβάλας και αποτελεί αναπόσπαστο τμήμα του παρόντος κατηγορητηρίου, ως εξής: (ακολουθεί ο σχετικός πίνακας χρεών). Στη συνέχεια, το ανωτέρω Δικαστήριο κήρυξε τους αναιρεσείοντες ενόχους της αποδιδόμενης σ' αυτούς πράξης, της παράβασης του άρθρου 25 παρ. 1 του ν. 1882/1990 και, αφού αναγνώρισε ότι συνέτρεχαν σ' αυτούς οι ελαφρυντικές περιστάσεις του πρότερου σύννομου βίου και της ειλικρινούς μετάνοιας (άρθρ. 84 παρ. 2 στοιχ. α' και δ' ΠΚ), επέβαλε στον καθένα ποινή φυλάκισης τριών (3) μηνών, με το διατακτικό που ακολούθησε, στο οποίο εμπεριέχονται τα ίδια ως άνω περιστατικά της πράξης των κατηγορουμένων, της οποίας ως χρόνος τέλεσης προσδιορίζεται η 1-3-2015. Όπως προεκτέθηκε, η πράξη της μη καταβολής από τους αναιρεσείοντες του ένδικου ενοποιημένου χρέους προς το Δημόσιο, που είχε βεβαιωθεί στη Φορολογική Διοίκηση, φέρεται ότι είχε χρόνο τέλεσης, αφότου και αρχίζει ο χρόνος της παραγραφής του αδικήματος, την 1-3-2015, που συμπίπτει με τη συμπλήρωση τετραμήνου από τον χρόνο της ταμειακής βεβαίωσης αυτού (31-10-2014), οπότε κατέστη ληξιπρόθεσμο. Όμως, από τον ως άνω χρόνο τέλεσης της πράξης (1-3-2015) μέχρι την έκδοση της προσβαλλόμενης απόφασης από το Τριμελές Εφετείο Θράκης (5-9-2023), παρήλθε χρόνος μεγαλύτερος της οκταετίας, που είναι ο πενταετής χρόνος παραγραφής των πλημμελημάτων, προσαυξημένος κατά τρία έτη, που είναι ο χρόνος αναστολής της προθεσμίας παραγραφής αυτών. Έτσι, το αξιόποινο της πράξης αυτής είχε εξαλειφθεί λόγω της παραγραφής. Το δευτεροβάθμιο Δικαστήριο, το οποίο καταδίκασε τους κατηγορουμένους και ήδη αναιρεσείοντες για την αξιόποινη πράξη της παράβασης του άρθρου 25 ν. 1882/1990, μολονότι αυτή είχε παραγραφεί κατά τον χρόνο έκδοσης της απόφασής του, λόγω παρόδου οκταετίας από τον χρόνο τέλεσής της, και έπρεπε, ως εκ τούτου, να παύσει οριστικά την ασκηθείσα κατ' αυτών (κατηγορουμένων) ποινική δίωξη για την πράξη αυτή, υπερέβη αρνητικά την εξουσία του. Επομένως, οι πρώτοι ταυτόσημοι λόγοι των δύο αιτήσεων αναίρεσης, εκ του άρθρου 510 παρ. 1 στοιχ. Θ' του ΚΠΔ, με τους οποίους πλήττεται η προσβαλλόμενη απόφαση για υπέρβαση εξουσίας, είναι βάσιμοι. Κατόπιν αυτών, πρέπει να αναιρεθεί η προσβαλλόμενη απόφαση και, παρέλκουσας της έρευνας των λοιπών λόγων των αιτήσεων αναίρεσης, μη συντρέχοντος δε λόγου παραπομπής της υπόθεσης στο Δικαστήριο, που εξέδωσε την προσβαλλόμενη απόφαση, πρέπει να παύσει οριστικά η ποινική δίωξη για την ανωτέρω πράξη σε βάρος των κατηγορουμένων από το παρόν Δικαστήριο.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Αναιρεί την υπ` αριθμ. 574/5-9-2023 απόφαση του Τριμελούς Εφετείου Θράκης. Παύει οριστικά την ασκηθείσα κατά των ως άνω κατηγορουμένων ποινική δίωξη του ότι: Στην Καβάλα, την 01-03-2015, ενεργώντας από κοινού, με πρόθεση δεν κατέβαλαν τα βεβαιωμένα στη Φορολογική Διοίκηση χρέη προς το Δημόσιο, για χρονικό διάστημα μεγαλύτερο των τεσσάρων (4) μηνών, εφόσον το συνολικό χρέος από κάθε αιτία, συμπεριλαμβανομένων των κάθε είδους τόκων ή προσαυξήσεων και λοιπών επιβαρύνσεων μέχρι την ημερομηνία σύνταξης του πίνακα χρεών, υπερέβαινε το ποσό των διακοσίων χιλιάδων (200.000,00) ευρώ και συγκεκριμένα, ενεργώντας από κοινού, ως νόμιμοι εκπρόσωποι της ετερόρρυθμης εταιρίας με την επωνυμία "... Ε.Ε.", με έδρα τις ... και κηρυχθέντες αλληλεγγύως και εις ολόκληρον συνυπεύθυνοι καταβολής του συνολικά καταλογισθέντος ποσού, το οποίο δυνάμει της με αριθ. 46/08.08.2014 καταλογιστικής πράξης του Τελωνείου Καβάλας, που τους επιδόθηκε νομίμως την 01.09.2014, είχε βεβαιωθεί στη Δ.Ο.Υ. Καβάλας σε βάρος τους, ως χρέη υπέρ του Δημοσίου, συνολικού χρηματικού ποσού 1.734.099,29 ευρώ, συμπεριλαμβανομένων των κάθε είδους τόκων και προσαυξήσεων, που κατέστησαν ληξιπρόθεσμα την 31.10.2014, καθυστέρησαν να τα καταβάλουν στο Δημόσιο για χρονικό διάστημα μεγαλύτερο των τεσσάρων μηνών, από τη μέρα που αντίστοιχα το κάθε χρέος κατέστη ληξιπρόθεσμο και απαιτητό, όπως οι ημερομηνίες αυτές και τα αντίστοιχα ποσά αναλύονται στον συνημμένο πίνακα χρεών, που συνέταξε το Τελωνείο Καβάλας και συνοδεύει την υποβληθείσα σχετικώς μηνυτήρια αναφορά. ΚΡΙΘΗΚΕ, αποφασίσθηκε στην Αθήνα, στις 19 Μαρτίου 2024. ΔΗΜΟΣΙΕΥΘΗΚΕ σε δημόσια συνεδρίαση στο ακροατήριό του, στην Αθήνα, στις 16 Απριλίου 2024.

LEGAL REFERENCES
Articles Referenced: άρθρα 464, άρθρου 25 παρ. 1 του ν. 1882/1990, άρθρα 18 παρ. 2, άρθρου 25 του ν. 1882/1990, άρθρου 27 παρ. 1 του ΠΚ, άρθρου 1, άρθρων 111, άρθρου 510 παρ. 1 στοιχ. Θ' του ΚΠΔ, άρθρου 25, άρθρα 18, άρθρου 27, άρθρων 111, 112 και 113 του ΠΚ, άρθρου 510
Article Codes: ΠΚ|ΚΠΔ
Law References: ν.1882/1990
Total Articles Cited: 13

DATES MENTIONED: 19-12-2023|5-9-2023|8-8-2014|31-10-2014|01-03-2015|08-08-2014|01-09-2014|1-3-2015|05-03-2024|19-03-2024|16-04-2024

SOURCE: https://areiospagos.gr/nomologia/apofaseis_DISPLAY.asp?cd=W4HM8CEI492GL6ORADFSRK8FVH0WIR&apof=593_2024&info=ΠΟΙΝΙΚΕΣ -  ΣΤ